Tre af de fire personer, der lørdag eftermiddag blev anholdt i forbindelse med et knivstikkeri i Frederikshavn, er blevet løsladt. Det fortæller politikommissær ved Nordjyllands Politi Carsten Straszek. Den fjerde person, en 53-årig kvinde erkender knivstikkeri, men nægter sig skyldig i manddrab. Det kom frem under søndagens grundlovsforhør af den 53-årige kvinde. En 56-årig mand blev af politiet fundet dræbt i sin lejlighed lørdag eftermiddag, og flere personer var i eller så tæt på lejligheden, at politet anholdt dem, som et indledende skridt i efterforskningen. Det drejede sig om to kvinder på henholdsvis 53 og 30 år gamle og to mænd på 33 og 24 år. Men det er kun den 53-årige kvinde, der er blevet sigtet for drabet, og de andre er altså blevet løsladt. - De tre personer, vi nu har løsladt har aldrig været sigtet i sagen, men blev anholdt fordi de var i eller i umiddelbar nærhed af den lejlighed, hvor vi fandt den 56-årige mand, siger Carsten Straszek. Politiet har altså ikke mistanke til de tre løsladte, der nu bliver betragtet som vidner i sagen. Nær relation mellem sigtet og dræbte Dermed er det udelukkende den 53-årige kvinde, der søndag skal fremstilles i grundlovsforhør ved byretten i Aalborg, hvor det skal afgøres, om hun skal varetægtsfængsles for drabet i Frederikshavn. Ifølge Carsten Straszek er der en såkladt "nær relation" mellem den sigtede og den dræbte. Men han vil ikke uddybe yderligere. Grundlovsforhøret begyndte klokken 11.00, hvor det kom frem at kvinden erkender knivstik, men nægter sig skyldig i manddrab. Efter de indledende bemærkninger blev resten af grundlovsforhøret ført ved lukkede døre. Den dræbtes pårørende er underrettet.

Referat:
Lørdag eftermiddag blev fire personer anholdt i forbindelse med et knivdrab i Frederikshavn. Tre er nu løsladt, mens den fjerde er sigtet for drab og fremstilles i grundlovsforhør søndag.